CELEX: 62018CN0209
Language: et
Date: 2018-03-23 00:00:00
Title: Kohtuasi C-209/18: 23. märtsil 2018 esitatud hagi – Euroopa Komisjon versus Austria Vabariik

4.6.2018   
            
            
               ET
            
            
               Euroopa Liidu Teataja
            
            
               C 190/12
            
         23. märtsil 2018 esitatud hagi – Euroopa Komisjon versus Austria Vabariik
   (Kohtuasi C-209/18)
   (2018/C 190/16)
   Kohtumenetluse keel: saksa
   
      Pooled
   
   
      Hageja: Euroopa Komisjon (esindajad: G. Braun ja H. Tserepa-Lacombe)
   
      Kostja: Austria Vabariik
   
      Hageja nõuded
   
   
               —
            
            
               tuvastada, et kuna Austria Vabariik on jätnud jõusse nõuded patendiõigusega tegelevate advokaatide spetsialiseerunud äriühingute asukohale vastavalt Patentanwaltsgesetzi (PatAnwG) § 29a punktile 7 koosmõjus § 2 lõike 1 punktiga c ning ehitusinseneride (Ziviltechniker) spetsialiseerunud äriühingute asukohale vastavalt Ziviltechnikergesetzi (ZTG) § 25 lõikele 1; nõuded ehitusinseneride spetsialiseerunud äriühingute õiguslikule vormile ja osalusele äriühingu varas ZTG § 26 lõikes 1 ja § 28 lõikes 1; nõuded patendiõigusega tegelevate advokaatide spetsialiseerunud äriühingute õiguslikule vormile ja osalusele äriühingu varas PatAnwGi § 29a punktides 1, 2 ja 11; ning nõuded loomaarsti spetsialiseerunud äriühingute õiguslikule vormile ja osalusele äriühingu varas Tierarztgesetzi § 15a lõikes 1; samuti säilitanud piirangud ehitusinseneride spetsialiseerunud äriühingute multidistsiplinaarsetele tegevustele vastavalt ZTG § 21 lõikele 1 ja patendiõigusega tegelevate advokaatide spetsialiseerunud äriühingute multidistsiplinaarsetele tegevustele vastavalt PatAnwGi § 29a punktile 6, siis on Austria Vabariik rikkunud teenuste direktiivi (1) (direktiiv 2006/123/EÜ) artikli 14 lõikest 1, artikli 15 lõikest 1 ja lõike 2 punktidest b ning c ja lõikest 3, samuti artiklist 25 ning ELTL artiklitest 49 ja 56 tulenevaid kohustusi;
            
         
               —
            
            
               mõista kohtukulud välja Austria Vabariigilt.
            
         
      Väited ja peamised argumendid
   
   Hagi põhjenduseks esitab hageja järgmised väited:
   Austria õigus sisaldab ehitusinseneride ja patendiõigusega tegelevate advokaatide spetsialiseerunud äriühingute asukohale endiselt nõudeid, mis on vastuolus teenuste direktiivi artikli 14 lõike 1 punktiga b. Sätted on otseselt diskrimineerivad äriühingu põhikirjajärgse asukoha tõttu ja kaudselt diskrimineerivad äriühingu osanike kodakondsuse tõttu.
   Ehitusinseneride, patendiõigusega tegelevate advokaatide ja loomaarsti äriühingute õigusliku vormi ning äriühingu varas osalusega seoses esitatavad nõuded takistavad nii Austria teenusepakkujatel kui ka muude liikmesriikide uutel teenusepakkujatel äriühingu asutamist niivõrd, kuivõrd nendes piiratakse võimalusi asutada Austrias teisene tegevuskoht, juhul kui nad ei kohanda oma struktuuri nende eeskirjadega.
   Austria õigusnormid, mis näevad ette, et vastavad spetsialiseerunud äriühingud peavad piirduma patendiõigusega tegeleva advokaadi või ehitusinseneri kutsetegevusega, on vastuolus teenuste direktiivi artikliga 25, sest need piiravad muude liikmesriikide multidistsiplinaarsete spetsialiseerunud äriühinguste teisese tegevuskoha asutamist Austrias, samamoodi piiravad need Austria spetsialiseerunud äriühingute esmast asutamist. Sellega takistatakse uute, innovaatiliste ärimudelite arengut, mis annaksid ettevõtjatele võimaluse osutada mitmekesisemalt teenuseid.
   
      (1)  Euroopa Parlamendi ja nõukogu 12. detsembri 2006. aasta direktiiv 2006/123/EÜ teenuste kohta siseturul (ELT 2006, L 376, lk 36).